**Παρακάτω οι τοποθετήσεις των επιστημονικών εταιρειών σχετικά με την θρόμβωση σύμφωνα με το επιστημονικό αντικείμενο της κάθε εταιρείας.**

**ΕΛΛΗΝΙΚΗ ΑΓΓΕΙΟΛΟΓΙΚΗ ΕΤΑΙΡΕΙΑ**

Ο όρος θρόμβωση επίκαιρος όσο ποτέ. Η θνητότητα των νοσηλευομένων ασθενών με COVID-19 οφείλεται κατά ένα μεγάλο ποσοστό (15-20%) σε θρομβοεμβολικές επιπλοκές.

**ΕΛΛΗΝΙΚΗ ΑΙΜΑΤΟΛΟΓΙΚΗ ΕΤΑΙΡΕΙΑ**

Η Διοικούσα Επιτροπή του Τμήματος Αιμόστασης της Ε.Α.Ε διαμόρφωσε τις ελληνικές συστάσεις θρομβοπροφύλαξης και αντιμετώπισης θρομβοεμβολικής νόσου, τον Μάρτιο του 2020, με τη δέσμευση της συνεχούς επικαιροποίησης.

**ΕΛΛΗΝΙΚΗ ΔΙΑΒΗΤΟΛΟΓΙΚΗ ΕΤΑΙΡΕΙΑ**

Ο διαβήτης και η υπεργλυκαιμία δημιουργούν και ευοδώνουν προθρομβωτικές και φλεγμονώδεις ενδοκυττάριες διεργασίες. Η συνύπαρξη COVID-19 και Διαβήτη αυξάνει εκθετικά τον κίνδυνο φλεγμονής και θρόμβωσης. Οι παρεμβάσεις πρωτογενείς και δευτερογενείς πρέπει να είναι άμεσες και τεκμηριώνουν όφελος

**ΕΛΛΗΝΙΚΗ ΕΤΑΙΡΕΙΑ ΑΓΓΕΙΑΚΗΣ & ΕΝΔΑΓΓΕΙΑΚΗΣ ΧΕΙΡΟΥΡΓΙΚΗΣ**

Σήμερα, η ανάγκη σωστής διαχείρισης της θρόμβωσης είναι αυξημένη. Η θρομβοεμβολική νόσος είναι μία συχνή επιπλοκή στους ασθενείς με COVID-19, ιδίως τους νοσηλευόμενους, με συχνή εμφάνιση πνευμονικής εμβολής. Απαιτείται ισχυρή κλινική υποψία ώστε να οδηγηθούμε σε έγκαιρη διάγνωση και θεραπεία.

**ΕΛΛΗΝΙΚΗ ΕΤΑΙΡΕΙΑ ΕΣΩΤΕΡΙΚΗΣ ΠΑΘΟΛΟΓΙΑΣ**

Στο πλαίσιο της τρέχουσας πανδημίας από τη νόσο COVID-19, η φετινή εκδήλωση αποκτά ιδιαίτερη βαρύτητα επειδή η νόσος COVID-19 σχετίζεται με υπερπηκτικότητα και αυξημένη συχνότητα θρομβοεμβολικών συμβαμάτων, ακόμη και σε ασθενείς που λαμβάνουν επαρκή προφυλακτική αντιπηκτική αγωγή.

**ΕΛΛΗΝΙΚΗ ΜΑΙΕΥΤΙΚΗ ΚΑΙ ΓΥΝΑΙΚΟΛΟΓΙΚΗ ΕΤΑΙΡΕΙΑ**

Ένα από τα χαρακτηριστικά της σοβαρής νόσου COVID είναι οι διαταραχές στο μηχανισμό πηκτικότητας (αύξηση D-Dimers & ινωδογόνου και παράταση του χρόνου προθρομβίνης). Είναι γνωστό επίσης ότι η εγκυμοσύνη είναι μια "προθρομβωτική" κατάσταση. Ο συνδυασμός των 2 αυτών γεγονότων θα μπορούσε να είναι ιδιαίτερα απειλητικός για τις εγκύους.

**ΕΛΛΗΝΙΚΟ ΚΟΛΛΕΓΙΟ ΚΑΡΔΙΟΛΟΓΙΑΣ**

Οι ασθενείς με οξύ έμφραγμα μυοκαρδίου και συγχρόνως COVID-19 μόλυνση παρουσιάζουν υψηλότερο θρομβωτικό φορτίο στις στεφανιαίες αρτηρίες και χειρότερη έκβαση από τους μη COVID-19 ασθενείς.

**ΕΛΛΗΝΙΚΟΣ ΟΡΓΑΝΙΣΜΟΣ ΕΓΚΕΦΑΛΙΚΩΝ**

Τα ισχαιμικά εγκεφαλικά επεισόδια που σχετίζονται με τη νόσο COVID-19 έχουν χειρότερη λειτουργική έκβαση και υψηλότερη θνησιμότητα σε σχέση με αυτά που δεν είναι COVID-19.

**ΕΤΑΙΡΕΙΑ ΟΓΚΟΛΟΓΩΝ ΠΑΘΟΛΟΓΩΝ ΕΛΛΑΔAΣ**

Πολλοί ασθενείς με καρκίνο εμφανίζουν αυξημένο κίνδυνο θρομβοεμβολικής νόσου, αλλά δεν σχετίζονται με αυξημένη θνησιμότητα από τον ιό COVID-19.

**ΙΑΤΡΙΚΗ ΕΤΑΙΡΕΙΑ ΑΘΗΝΩΝ**

Ιδιαίτερη πρόκληση της πανδημίας COVID-19 αποτελεί η ισχυρή συσχέτιση της

νόσου με σοβαρές θρομβωτικές επιπλοκές. Η ανάγκη κατανόησης των

μηχανισμών υπερπηκτικότητας στη λοίμωξη αυτή είναι επιτακτική. Η ενίσχυση

της κλασσικής αντιπηκτικής αγωγής με άλλες αντιθρομβωτικές θεραπείες ίσως

ενδείκνυται, ειδικά σε ασθενείς υψηλού κινδύνου

**ΙΝΣΤΙΤΟΥΤΟ ΑΓΓΕΙΑΚΩΝ ΠΑΘΗΣΕΩΝ**

Ασθενείς που νοσούν από COVID-19 εμφανίζουν μεγαλύτερο κίνδυνο θρόμβωσης. Ο θεράπων γιατρός σας θα εκτιμήσει τον κίνδυνο και θα σας προφυλάξει κατάλληλα.

###